Juha Wuolijoki

Juha Wuolijoki (s. 10. marraskuuta 1969 Helsinki) on suomalainen elokuvaohjaaja, elokuvatuottaja, käsikirjoittaja sekä Snapper Films -elokuvatuotantoyhtiön toimitusjohtaja.
Wuolijoki tunnetaan erityisesti palkittujen elokuviensa "Gourmet Clubin" (2004), "Joulutarinan" (2007) ja "Hella W:n" (2011) ohjaajana ja tuottajana. Hän on osallistunut myös elokuvien käsikirjoittamiseen.
Ura.
Juha Wuolijoki tuli ylioppilaaksi Ressun lukiosta keväällä 1988. Jo kouluvuosina hän aloitti työskentelyn radio- ja tv-toimittajana, teki ohjelmia Radio Ykköselle ja PTV-kanavalle ja muun muassa juonsi Miss Suomi -kilpailun 1990 televisiossa. Radio Sykkeellä hänellä oli 1990-luvun taitteessa talk show yhdessä Sam Inkisen kanssa. Hän valmistui taiteiden maisteriksi vuonna 1995 Taideteollisesta korkeakoulusta ja teki sitten ensimmäisen lyhytelokuvansa "Paulie" (1996) Yhdysvalloissa.
Wuolijoen vuonna 2004 ohjaama ja tuottama "Gourmet Club" voitti Monte Carlon televisiofestivaaleilla parhaan käsikirjoituksen palkinnon ja osallistui Yleisradion yhtenä ehdokkaana 57. Prix Italia -festivaaleille Milanossa. Elokuva palkittiin myös muun muassa Long Island International Film Expossa parhaana vieraskielisenä elokuvana sekä Venlalla parhaana TV-elokuvana.
Snapper Filmsin koko perheen elokuva "Joulutarina" (2007) oli ilmestyessään yleisömenestys ja on levinnyt laajemmalle maailmalle kuin mikään muu suomalainen näytelmäelokuva. Elokuvan oikeudet on myyty yli 120 maahan ja se on valittu useille kansainväliselle elokuvafestivaaleille, muun muassa Film Festival Cine-Jeune de l'Aisne in France, Chicago Children's Film Festival ja Zlin - 48th International Film Festival for Children and Youth in Czech Republic. Vuonna 2008, Sarasotan 10. elokuvafestivaaleilla "Joulutarina" oli yleisön valinta vuoden parhaaksi vieraskieliseksi elokuvaksi. Elokuva voitti kaksi Jussi-palkintoa (kuvaus, yleisöpalkinto) ja julkaistiin uudelleen teattereissa vuosina 2008 ja 2009. DVD-ja Blu-Ray -julkaisuna "Joulutarina" oli ensimmäinen suomalainen kokoillan elokuva, joka on myynyt platinaa (100 000 kappaletta). Elokuva näytetään vielä nykyäänkin joulun aikaan televisiossa Nelosella.
Vuonna 2009, Wuolijoki toimi yhteistuottajana Black Forest Filmsin komediassa "Father, Son and a Holy Cow" (2011).
Vuonna 2011 sai ensi-iltansa Wuolijoen elokuva "Hella W", joka kertoo kansainvälisesti menestyneestä näytelmäkirjailijasta, liikenaisesta ja poliittisesta vaikuttajasta Hella Wuolijoesta. Elokuvan alkuperäiskäsikirjoituksen on kirjoittanut Outi Nyytäjä. Se voitti kaksi Jussi-palkintoa (puvustus, lavastus). Juha Wuolijoen isoisoisän Wäinö Wuolijoen veljen Sulo Wuolijoen puoliso oli Hella Wuolijoki.
Wuolijoen tuottama kotimainen Timo Parvelan Ella ja kaverit -kirjasarjaan perustuva koko perheen elokuva "Ella ja kaverit" sai ensi-iltansa elokuvateattereissa joulukuussa 2012 ja keräsi Suomessa yli 100 000 katsojaa. Elokuva sai jatkoa joulukuussa 2013, kun Wuolijoen tuottama "Ella ja kaverit 2 – Paterock" tuli elokuvateattereihin.
Snapper Filmsin kansainvälinen rikosdraama "Zarra’s Law", jonka Wuolijoki ohjasi, kuvattiin New Yorkissa. Elokuvaa tähdittävät muun muassa Tony Sirico, Brendan Fehr, Erin Cummings sekä Oscar-ehdokkaat Renée Taylor ja Burt Young.
Wuolijoen projekteihin kuuluu myös ranskalainen komedia "Let My People Go!" (2011), jonka vastaavana tuottajana hän toimi. Bollywood-elokuva "Shamitabh" (2015) on kuvattu osittain Suomessa, ja Snapper Films toimi elokuvan suomalaisena tuotantoyhtiönä.
Vuonna 2021, Snapper Filmsin perhe-elokuva "Vinski ja näkymättömyyspulveri" sai ensi-iltansa. Elokuva perustuu Aapelin vuoden 1954 lastenkirjaan "Koko kaupungin Vinski". Elokuva keräsi katsojia elokuvateatterissa yli 100 000, sen aikaisista koronarajoitteista huolimatta. Se myytiin yli 55 maahan ja kutsuttiin mm. SCHLiNGEL -elokuvafestivaaleille Saksaan. Jatkoa elokuva saa vuonna 2026, kun "Vinski 2" tulee elokuvateattereihin.
Snapper Filmsin uusimpiin projekteihin kuuluvat Los Angelesissa kuvattu komediasarja "Los Angelesin kuningas" (2023) sekä sci-fi mysteeridraama "Operaatio Valhalla" (2024). 
Wuolijoki on Producers Guild of American (PGA) Producers Councilin sekä European Film Academyn (EFA) jäsen.